Taxibestuurder prop glo 40 leerders in minibus | News24
Taxibestuurder prop glo 40 leerders in minibus
NOG 'n Taxibestuurder is dié week in hegtenis geneem nadat hy glo 40 laerskoolleerders soos sardientjies in sy minibus geprop het.
Mpumelelo Nomoyi (34) het dié leerders Donderdagoggend na die Quagga Primêre Skool in Patensie vervoer toe 'n verkeersbeampte hom op die R331 afgetrek het.
Nomoyi se inhegtenisname volg kort op dié van Hyron Bruintjies (31) wat in Augustus vasgekeer is, onder meer vir oorlading. Bruintjies het 50 leerders in 'n 15-sitplek minibus in Patensie vervoer toe hy voorgekeer is. Hy is 'n boete van R5 000 opgelê.
Volgens 'n bron, behoort die minibus wat Nomoyi bestuur het, na bewering aan 'n taxi-operateur wat deur die Departement van Vervoer in die provinsie se leerdervervoerprogram gekontrakteer is.
Hoewel die departement sulke vervoerkontrakteurs betaal om leerders te vervoer, het Nomoyi glo steeds betaling vereis van die leerders wat hy vervoer het.
Volgens Laura-Leigh Randall, Kouga se munisipale woordvoerder, is Nomoyi in hegtenis geneem op aanklagte van roekelose en nalatige bestuur, die oorlading van 'n voertuig, bestuur sonder 'n geldige rybewys en vir die gebruik van 'n voertuig wat nie aan die nodige veiligheidsvereistes voldoen nie.
Dit is in hierdie stadium onbekend hoe die leerders ná sy inhegtenisname by die skool gekom het.
Nomoyi het Vrydag 'n eerste verskyning in die Hankey-landdroshof gemaak en is op borgtog van R200 vrygelaat.
"Die saak is na 24 November uitgestel vir verdere ondersoek," sê ao. Gerda Swart, polisiewoordvoerder.